**Татарстан Республикасы Кукмара муниципаль районы**

**“Ядегәр авылы Г.Г.Гарифуллин исемендәге**

**урта гомуми белем бирү мәктәбе”**

**Морфология**

**6 нчы сыйныф өчен татар теленнән**

**дидактик материаллар**

Төзүче: Фатыхова Люция Шархинур кызы, I квалификацион категорияле татар теле һәм әдәбияты укытучысы

Фәнни редакторы:

Р.А.Зарипов. -Мәгариф Министрлыгының милли мәгариф системасы, педагогик басмалар һәм укыту-методик әдәбият бүлеге башлыгы.

Рецензентлар:

З.Н. Хәбибуллина - филология фәннәре кандидаты, Татарстанның атказанган укытучысы

З.Н.Җиһаншина - югары категорияле татар теле һәм әдәбияты укытучысы

Җыентыкка «Морфология» бүлеге буенча дидактик материаллар кертелде. Якташ язучылар иҗатына нигезләнеп эшләнгән җыентык татар теле һәм әдәбияты укытучыларына тәкъдим ителә.

**Аңлатма язуы**

Җыентык татар теленең "Морфология" бүлеге буенча алтынчы классның тематик планына туры китереп әзерләнде.

Дидактик материал, туган якка мәхәббәт тәрбияләү, якташ язучылар иҗаты белән кызыксыну уяту һәм алар белән горурлану хисләре тәрбияләү максатыннан чыгып, якташ язучылар иҗатына нигезләнеп төзелде.

Дидактик материаллар дәреслектә бирелгән күнегүләрне тулыландыралар, класста укытучының индивидуаль эшләү мөмкинлеген киңәйтәләр. Шуннан чыгып, биремнәр, тема һәм аның үзенчәлегенә карап, төрле карточкаларда төрлечә, аларны балаларның белем дәрәҗәсенә бәйле рәвештә сайлап алырга мөмкин. Карточкалар белән эшләү мөстәкыйль эшләү күнекмәләрен камилләштерү өчен дә кулай.

Биремнәр укучыларның акыл эшчәнлеген активлаштыра, дикъкать тәрбияли, өйрәнелә торган материалны тирәнрәк һәм ныклырак үзләштерергә булыша.

**Исем**

**1. Өзекне укып чыгыгыз,** **берлек** **сандагы исемнәрне бер баганага,** **күплек** **сандагыларын икенче баганага** **аерып языгыз.**

Кышның китүе, ахры. Көннәр җылыта башлады. Юлга чыккан тирес өстеннән чаналар авыр шуа. Салкыннарда бөрешеп утырган чыпчыклар җанланды. Өерләре белән юл өстенә очып төшәләр дә, кояш нурында җылынган парлы тирестә чемченергә тотыналар. Йөктән коелган печән, саламнарны чүпләп, сарыклар, кәҗәләр урамда йөри. Кояшлы яктагы капка баганалары төбенә көндезләрен күлдәвекләр чыга. Ата каз янына китергән ана казлар шунда җыелып чупырдаша. Кешеләр язлыкка дип чокырларга күмгән бәрәңгеләрен чыгаралар, төн йокламыйча, фонарь яндырып, сыер бозаулаганын, сарык бәрәнләгәнен саклап торалар. Өй

түбәләреннән, лапас башларыннан кар төшерәләр. Базларга кар салалар, үз мәшәкате, үзенең ыгы-зыгысы белән яз килә. (Л.Ихсанова)

**2. Җөмләләрне укыгыз, исемнәрне табыгыз, аларга сорау куеп, килешләрен билгеләгез.**

1. Көзге матурлыкка чумган бакчада шыбыр-шыбыр яфраклар коела. Хатыным белән бергәләп бакчаның чәчәкләргә күмелгән мәйданчыгына уздык. (М.Насыйбуллин)

2. Аркаларына зур-зур рюкзаклар аскан, кулларына кабарып торган ыспай чемоданнар тоткан кешеләр, шау-гөр килеп, күләгәлерәк урыннарга чүмәште. (Р.Бәшәр)

3. Язмыйм шигырь кояш баткан чакта.

Көрмәкләнә төсле телләрем.

Авырайган башны сала калсам,

Почмакларын тешлим мендәрнең. (Р.Рахман)

4. Дүрт юнәлеш җирдә. Тик кыйбла юк

Кимсетелгән иман сагында.

Канын саклап, җанын сатты күпләр,

Ай тотылган төннәр ягында. (Р.Шәрипов)

**3.** **Җөмләләрне күчереп языгыз, тартымлы исемнәрнең астына сызыгыз.**

1. Мылтык тавышыннан бүренең тыны кысылды, колаклары тонды. (З.Мәхмүди)

2. Иркә дулкыннарның, пышылдап, яр буе комнарына сер сөйләгәнен, мәхәббәт җыры көйләгәнен дә тыңлаганым бар. (Л.Ихсанова)

3. Учларымны сузам -

Көзге булсын

Аның сагыш баскан йөзенә.

Моңлы үпкә тама

Кояшымның

Сипкел басып киткән йөзеннән. (Р.Рахман)

5. Кочагымда бөгәрләнеп,

Төн йокыга талган.

Тузгыган толымнарына

Айның

Күз яшьләре тама. (Г.Морат)

**4. Җөмләләрне** **күчереп языгыз, тартымлы исемнәрне табып, килешләрен билгеләгез.**

1. Май башы. Иделнең колачын җәеп, тулышып аккан чагы. (М.Насыйбуллин)

2. Өлкән тикшерүченең гаделлек сагындагы эшләре, Гайнанның хәтереннән тыш, шәхси тегелмәсендә дә чагылыш тапкан иде. (М.Насыйбуллин).

3. Корсагы белән үләнгә сузылып ятты, салкын ташларга таянып, иренен суга тидерде. (Р.Бәшәр)

4. Рәсүлә хат тулы сумкасын иңенә асып кайтып җиткәндә, чиләк һаман да тулмаган иде әле. (Р.Бәшәр)

**5. Шигырьдән** **исемнәрне табып, аларның нинди җөмлә кисәге булып килүләрен билгеләгез.**

Болыт йокысы.

Түбәләрне җимерер күк

Асылынган болыт.

Кертте бөтен кошкайларны

Оясына куып. Каралды

көн, күләгәңне

Җирдән табам димә.

Йоклый болыт җәелгән дә

Йортлар түбәсенә.

Йоклый болыт, итәкләрен

Җыймый гына яткан.

Озын юллар, һавасызлык

Башын аңгырайткан. (Р.Рахман)

**6. Җөмләләрдән исемнәрне табып, аларга морфологик анализ ясагыз.**

1. Мин-юлда. Җил-минем юлдашым. Аста-таныш түгел басу-кырлар, күл-елгалар, авыллар. Ераккарак киткән саен, җирсү хисе җанны тырный. (З.Мәхмүди)

2. Яз җитте исә, кыңгыраулы атларга утырып, арба тартып, бәләкәй агач сандыкларын бәйләп, тальян гармуннарын киерелеп тарта-тарта, шахта көен уйнап, авылга кайталар. (Л.Ихсанова)

3. Ак сакалын җилфердәтә-җилфердәтә, таякка таянып, картлар бер почмакка өелгән малга карап тора. (Р.Бәшәр)

**Фигыль**

**1. Җөмләләрне** **укыгыз,** **хикәя** **фигыльләрнең заманын,** **зат-санын** **билгеләгез.**

1. Зәңгәр күктә йолдызлар җемелди. Идел ягыннан талгын җил Казан урамнарына иртәнге салкынлык тарата. (М.Насыйбуллин)

2. Ике-өч атна вакыт узды. Әдхәт миңа саллы гына хат язып җибәрде.

(З.Мәхмүди)

3. Әнисен ул бик кызгана. Берсеннән-берсе бәләкәй биш малай белән дөнья көтүе авыр икәнен дә күреп тора. (Л.Ихсанова)

4. Бәхет килсә, бер кайтырмын синең янга,

Кочаклармын өй янында өч каенны. (Р.Шәрипов)

5. Син кайтырсың әле исемеңә,

Җан тарта ул, тарта, барыбер.

Чиксез кебек иде гомер юлың,

Ике чиккә ул да ярылыр. (Р.Шәрипов)

**2. Җөмләләрне** **укыгыз, билгеле һәм билгесез үткән заман хикәя фигыльләрне табыгыз.**

1.Бервакыт җиләккә баргач, үземнең дә шундый хәлне кичергәнем булды. Иптәшләрдән калып йөри торгач, куе наратлыкка барып кергәнмен.

(Л.Ихсанова)

2. Аңламаганмын дустымны, аңларга теләмәгәнмен. Шул турыда үзенә дә әйттем. (З.Мәхмүди)

3. Баязит икеләнеп калды. Яхшылык белән килмәгән инде. (З.Мәхмүди)

4. Көзге салкынча кояш бөтен бүлмәне тутырган. (Р.Бәшәр)

5.Класска ул килеп керүгә, безнең күзләр елтырый башлады. (Р.Бәшәр)

**З. Җөмләләрне укыгыз, билгеле һәм билгесез киләчәк заман хикәя фигыльләрне табыгыз.**

1. Телевизор, магнитофон дигәннәре булсамы ул чагында! Күпме кадерле истәлекләр сакланып калыр иде. (Л.Ихсанова)

2. Соңыннан шул мәгълүматларга таянып, белгечләр бу елга да электр станциясе салырга мөмкинме, юкмы икәнен тәгаенләр, ә без үзебезнең диплом эшебезне язарбыз. (Л.Ихсанова)

3. Бүген шул җыелышның дәвамы булачак икән. (Л.Ихсанова)

4.Аның һәр көне, һәр сәгате курку-борчылу белән үтәчәк.

(М.Насыйбуллин)

5. Ул исә- тынында дым исе,

Игенле кырларга илтәчәк.

Сөйләшмик! Йә тупас сүз чыгар,

һәм яңгыр яумыйча китәчәк.(Р.Рахман)

**4. Бирелгән җөмләләрдән боерык фигыльләрне табыгыз, нинди мәгънә белдерүен аңлатыгыз, кайсы затта, нинди санда килүен ачыклагыз.**

1. Курыкмагыз, килегез, кил!- Хафиз абыйлары койма кырыена килеп басты. (Р.Бәшәр)

2. Ул маңгаена кулын куеп карады да:

- Эшлә, - диде. (Л.Ихсанова)

3. - Кесәләрен кара!- дип боера Сидоров иптәшенә.

(М.Насыйбуллин)

4. Ә кыз башын күтәрде дә әйтеп салды: "Җылы күбрәк булсын Җирдә балаларга"... (Р.Шәрипов)

5. Әйдә, дустым, бер сөйләшик әле,

Хәтер сандыкларын актарып,

Барып кайтыйк күмәк йортыбызга

Сагындырды Арча яклары. (Р.Шәрипов)

6. Күзләремә кан төшереп, сүкмә, кояш.

Учак ягып, йөрәгемнең түренә күч. (Р.Рахман)

**5. Җөмләләрне күчереп языгыз, шарт фигыльләрнең астына сызыгыз, кайсы эш-хәлнең үтәлүенә шарт булуын аңлатыгыз.**

1. Барырмын мин кар яуса да...

Арабызда тау ятса да... (Р.Рахман)

2. Бөркете юлыкса казага,

Кыялар ярдәмгә киләләр. (Г.Морат)

3. Аңлап булмас кебек, гөлләр шиңсә,

Яшәү ямен, тормыш кадерен. (Р.Шәрипов)

4. Саргайган булса да, үлән бар; яфраксыз булса да, агач бар. (Р.Бәшәр)

5. Күңелем тулган иде, авызымны ачсам, елап җибәрермен дип куркып, иренемне тешләдем дә читкә борылдым. (Л.Ихсанова)

6.Мәктәп белән клуб китапханәсен пыр туздырып эзләсәк тә, безнең көч җитәрлек пьеса табуы җиңел булмады.(Л.Ихсанова)

**6. Җөмләләрне укыгыз, сыйфат фигыльләрне табыгыз, заманын билгеләгез.**

1. Таһирә балаларның дәфтәрләрен тикшереп бетерде дә иртәгә булачак дәрескә хәзерләнә башлады. (Л.Ихсанова)

2. Ачык ишектән басылган тузан исе белән саф һава катыш яңгыр җиле бөркелде.(М.Насыйбуллин)

3. Күрәсең, фронтка очучы самолетларның "юлы" алар авылы өстеннән үткәндер. (Ф.Галимуллин)

3.Үткән көннәрне санадың моңа кадәр,

Хәзер инде саныйсың тик калганнарын. (Р.Шәрипов)

4. Капка төпләренә яткан этләр

Берни әйтми миңа бу хакта. (Р.Рахман)

5. Әйтер сүз дә, хөкем дә юк сезгә ничектер.

Бу гаепләү белән хөкем арасында. (Р.Шәрипов)

6. Һәркемнең дә тормыш урамында

Үзе сайлап алган юлы бар. (Р.Шәрипов)

**7. Җөмләләрне**  **күчереп языгыз, хәл фигыльләрнең** **астына** **сызыгыз,** **төркемчәләрен билгеләгез.**

1.Урманга кергәч, мал-туар таралышып, сусыл, куе үләнгә ябырылды, әмма анда тоткарланып калмады, көтү башы.бер аланга килеп җиткәч, кинәт туктады. (М.Насыйбуллин)

2. Малай шаркылдап көлә, бер-беренә бәрелә-бәрелә чыклар коела, көчек, башын болгый-болгый, кызык кына итеп пырхылдап куя. (Р.Бәшәр)

3. Җил тынып калды. Диңгез дулкыннары ашыга-ашыга ярга чаба.

( З.Мәхмүди)

4. Җырлый-җырлый әни оек бәйли

Керосинлы лампа янында.

Тышта буран кайчак тынып кала

Җыр туктагач, куба тагын да. (Р.Шәрипов)

5. Охшап көзен язгы чәчәккә,

Чагылдырып таңның балкуын,

Килеп керә бала мәктәпкә

Киләчәге булып халкының. (Ә.Юныс)

**8. Җөмләләрне күчереп** **языгыз,** **инфинитив астына дулкынлы сызык, исем фигыль астына туры сызык сызыгыз.**

1. Төсле төшләрнең, иң матур хыялларының шул поезд төсле эреп юкка чыгуын аңлый иде Рәхим. (Р.Бәшәр)

2. Ә үзләренең ашыгырга исләрендә дә юк, ял итәргә җай чыкты дигәндәй, безнең янга килеп туктадылар. (Л.Ихсанова)

3.Аваз килә Идел төпләреннән

Сез кичәргә тиеш Иделне.

Шулай гына коткарырга мөмкин

Ирегеңне, Туган илеңне. (Г.Морат)

4. Ат көтүен саклап яту-

Җәйге көндә безнең кәсеп. (Р.Шәрипов)

**9. Җөмләдәге фигыльләрне табып, аларга морфологик анализ ясагыз.**

1. Көннәр җылы, матур тора, ачык һавада учак ягып пешергән ашны яшел үләнгә кырын ятып ашау, авылларга барып җитә алмаган көннәрдә, черкиләр белән сугыша-сугыша, урманда төн үткәрү кызык тоелды.

(Л.Ихсанова)

2. Зәңгәрләнеп торган урманны сискәндереп поезд кычкыртканы ишетелде. (Р.Бәшәр)

3.Берәүләр, авырлыкка тап булса, язмыш дулкынына бирешмичә, колач салып каршы йөзә, авырлыклардан курыкмыйча, көрәшеп, җиңеп яшәүне өстен күрә, яңадан бәхеткә ирешә. (М.Насыйбуллин)

**Сыйфат**

**1.Текстны укыгыз, сыйфатларны табыгыз, аларның предметның нинди билгеләрен белдерүен ачыклагыз.**

Сарык итеннән пешерелгән бәлеш ашап, мәтрүшкәле чәй эчеп утырганда да Мөбарәкша карт үзен гел кош итеп тойды. "Бәлки мин кайчандыр ак канатлы кош булганмындыр да, фирүзә болытларга орына-орына, Каф таулары артына, мәңге җылы диңгезләр иленә сәфәр чыкканмындыр. Канатларымнан коелган каурыйлар тора-бара болытларга әверелгәндер, күз нурларымнан таң нурлары яралгандыр". Карт үз уйларыннан үзе көлеп куйды, соңгы вакытларда ул үзе дә сизмәстән серләр тулы хыялый дөньяларга китеп адаша иде. Төшләрендә меңнәрчә төсләр белән балкучы күкләрдә йөзеп йөри, күкнең җиденче катына менеп җитә хәтта. Ә анда... Ботакларындагы сусыл җимешләрне күтәреп тора алмау сәбәпле, дулкынланып үскән үләннәргә иелгән ямь-яшел яфраклар арасыннан каурыйлары елык-елык килеп җемелдәп торган тутый кошлы агачлар, сулары чайпалып түгелергә торган яшькелт-зәңгәр күлләр һәм очы-кырые кренмәгән чиксезлек.... Шул чиксезлектә бизәкле көянтәләрен асып, битләрен яулык читләре белән каплап, илаһи гүзәл кызлар йөри. (Р.Бәшәр)

**2. Җөмләләрне укыгыз, сыйфатларны сыйфатланмышлары белән парлап язып алыгыз.**

1. Алар куе камышлык эченнән елан гәүдәсе кебек бормаланып сузылган яшерен сукмактан сазлык уртасындагы түгәрәк аланга килеп чыктылар. (З.Мәхмүди)

2. Мавыгулы, илһамлы, нәтиҗәле хезмәт кеше өчен олуг бәхет. Тырыш хезмәт, белеп эшләү күмерне алмас, өйрәнчекне оста итә. (М.Насыйбуллин)

3. Ак хыяллар, ак бәхетләр...

Акылдан яздым инде.

Ак күңелгә кара белән

Язмышым яздым инде. (Р.Шәрипов)

**З. Җөмләләрне күчереп языгыз,** **сыйфатларның** **астына** **сызыгыз,** **дәрәҗәләрен билгеләгез.**

1. Каен ботагындагы борындык, бу нинди ят кунак тагын дигәндәй, чем-кара күзләрен җемелдәтеп, миңа таба карап торды да, ялт итеп, яфраклар арасына кереп югалды. (Л.Ихсанова)

2. Бибинур әбисе күпме әкият сөйләде. Берсеннән-берсе тылсымлырак әкиятләр иде алар. (Р.Бәшәр)

3. Табигатьтә барысы да исәптә. Ул – иң бөек хисапчы. (З.Мәхмүди)

4. Куаклар арасында җиңелчә кыштырдау ишетелде.

(М.НасЫйбуллин)

5. Үтеп кергән сары

Төсе чаганнарның

Зәңгәр күзең шуннан

Соргылт булган тагын. (Р.Рахман)

6.Салкынча башмакларымны лаштыр-лоштыр өстерәп, ваннага юнәләм. "Әни, исле сабын беткән!"- дип кычкырам. Җавап ишетелми. Тагын кычкырам. Тып-тын. Әйдә, ярамаган тагын бер көнгә дип, җылымса су белән кулларымны чайкыйм, битемә дә әзрәк су сибәм. (Р.Бәшәр)

**4. Җөмләләрне укыгыз, исемләшкән сыйфатларның нинди җөмлә кисәге булуын** **билгеләгез.**

1. Гөлләр, чәчәкләр үстерергә ярата шул безнең әниебез. Ул аларны сайлап кына, әле авылда күренмәгән ятларын, затлыларын гына табып үстерә. (Л.Ихсанова)

2. Алар курадан курага очып кунган төклетура кебек, эреләрен генә сайлап җыялар да икенчесен эзләп китәләр. (Л.Ихсанова)

3. - Габдулла Тукай әйтмешли, зур бәхетләр эшкә бирелгәннән килә. Эшсезнең кул-аягы, хәтта акыл-фигыле дә зәгыйфьләнә. (М.Насыйбуллин)

4. Машинаңның куеп язгысын,

Җәйгесенә менеп утырдың. (Ә.Юныс)

**5. Җәяләрне ачып, җөмләләрне күчереп языгыз, сыйфатларның астына сызыгыз, ясалышлары буенча төрен билгеләгез.**

Җәйге аяз көннәрнең берсе иде. Урман, болын, күлләр - бар(да) кояш нурларын(да) иркәләнә. Бер-берсен уздырырга теләгәндәй сайраша(сайраша) сабан тургайлары күккә күтәрелде. Урман ягыннан искән шаян җил болын (да) нарат исе белән чәчәк исләрен бергә кушып уза...

Таякка таянган өлкән яшьләрдәге укытучы балалар төркемен арырак алып китте. Колхоз басулары, ак каеннар үскән уйсулык, тырпаешып торган яшь чыршылар арт (та) калып, катнаш урман башланды. Яшел кибәннәрне хәтерләткән биек чыршылар арасында шома усаклар, бөдрә каеннар һаман күбрәк очрый торды.

Шау-шулы укучылар төркеме тирә-яктагы табигатькә карап сокланырга(да), ара-тирә бәхәсләшеп алырга(да) өлгерә иде.

(М.Насыйбуллин)

**б. Җөмләләрдән сыйфатларны табып, аларга морфологик анализ ясагыз.**

1. Көзге салкын кояшның якты нуры сәке өстенә төшкән. (Л.Ихсанова)

2. Әнә... Бормалы-бормалы юл алачыкка алып төшә. Алачык кечкенә генә бер утрау булып елга ярында берьялгызы моңаеп утыра. (Р.Бәшәр)

3. Кукмарамның матур тавы урман белән төрелгән. (З.Мәхмүди)

4. Соргылт күк йөзе һаман яктыра бара. (М.Насыйбуллин)

5. Олырак та, моңлырак та идең инде

Яшь\_җилкенчәк сөйгән кешеңнән.

Синең гомер алда, яшьлек-артта,

Сөю-буш урынга эленгән.(Р.Шәрипов)

6. Зәңгәр сулар-сусын басар өчен.

Кара туфрак-ашлык чәчәр өчен.

Агачларның калын ябалдашы-

Салкын яңгырлардан качар өчен. (Р.Рахман)

**Сан**

**1.Өзекне укыгыз, саннарны табыгыз, аларның төркемчәләрен билгеләгез.**

Бу урамда алай. Безнең бәләкәй генә ишегалдына тугыз катлы ике, бишәр катлы өч өйнең тәрәзәләре карап тора. Йорт саен илле тәрәзә генә булса да, ике йөз илле тәрәзә дигән сүз. Ике йөз илле тәрәзәнең ким дигәндә утызында пенсиядә утыручы әби я бабай башы.

Аларның барысы да, нихәл, Фаил энем, дип исәнләшеп йөрүчеләрдән түгел, утызында утыз төрле холык. Аның берсенә синең атлап китүең ошамый, икенчесе тик кенә басып торуыңны яратмый, өченчесе ишегалдында күренүеңә үк түзә алмый. Утыз тәрәзәдән утыз әби белән бабай кычкырырга тотынсамы? Ишегалдыннан гына түгел, шәһәрдән үк чыгып качарсың. Шуның өчен үзебезнең элеккеге иркен, тыныч, яшел ишегалдыбызны сагынам мин. ( Л. Ихсанова)

**2. Җөмләләрне** **күчереп языгыз, саннарның астына сызыгыз, төркемчәләрен билгеләгез.**

1. Бер җирдә болын тутырып, хуш исле чәчәкләр үсә, икенче җирдә мәңгелек карлар ята, беркөнне ялтырап кояш чыга, икенче көнне күк йөзен болытлар каплый, бер материкта тормыш тантана итә, икенчесендә үле бушлык хөкем сөрә.(З.Мәхмүди)

2. Өчесе дә бер төсле үк күлмәктән, бер төрле ыштаннан. Өчесе дә ялтырап торган ачкыч таккан.(Р. Бәшәр)

3. Без дә, ике-өч кешелек отрядларга бүленеп, Свердлов өлкәсенең төрле районнарына таралыштык.(Л.Ихсанова)

4. Тик минем ярты юлда тукталып, кыенлык алдында чигенергә хакым юк.(М. Насыйбуллин)

5. Берәүләр аны чеченнар ягына чыккан, икенчеләре иптәшләре белән кайдадыр тауларда атып үтерелгән дип сөйлиләр.(3. Мәхмүди)

**3. Җөмләләрне укыгыз, саннарны саналмышлары белән язып алыгыз, ясалышлары буенча төрләрен билгеләгез.**

1. Мастерны мин беренче көннән үк якын иттем. (Р.Бәшәр)

2. Ул 1944 елда Свердловск өлкәсенең Верхняя Тура шәһәрендә туган, шунда сигез класс бетергән.(М.Насыйбуллин)

3. Безнең урамга борылган чакта ике катлы иске агач йорт тора иде. Сугыш беткәннең өченче елында шуны сүтеп ташладылар да экскаваторлар өй урынын тирән итеп казып киттеләр. Биш катлы йорт салалар икән дип сөйләгәннәр иде, төзүчеләр килмиләр дә килмиләр. (Л.Ихсанова)

4. Инде ай ярым чамасы көненә бер-ике сәгать йокы белән калам.

(3.Мәхмүди)

5. Дүртенче рота солдатларының шәхси әйберләре шунда саклана.

(3.Мәхмүди)

**4. Җөмләләрне күчереп языгыз, саннарның нинди җөмлә кисәге булып килүләрен билгеләгез.**

1. Мин быел алтынчы класста укыйм. Сеңлем икенчедә. (Р.Бәшәр)

2. Биш бригаданың бишесенә дә агитатор билгеләргә кирәк. Өчесенә мин сезнең өчегезне тәкъдим итәм. (Л.Ихсанова)

3. Ул аларның икесен берьюлы карга төртеп егар иде. Бер дә кызлар дип тормас. (Л.Ихсанова)

4. Икелеләрнең зыяны да үз башыбызга буласы көн кебек ачык.

(Л.Ихсанова)

5.Һәр соравына төгәл җавап бирдем. Күзне ачтырып-йомдырып карады, чүкеч белән тезләргә сукты. Өчкә өчне куштырды, өчкә икене тапкырлатты.(З.Мәхмүди)

6. Көне буена сузылган тукышта ике меңгә якын кешесен югалтты кенәз. Шуларның биш йөзе-Иванга ялланган йомышлы татарлар.

(З.Мәхмүди)

7. Ишеткәндәй әле беренчесен,

Тыңлыйм сине никтер ис китеп. (Р. Рахман)

**5. Саннарны табып, аларга морфологик анализ ясагыз.**

1. Алар икесе дә бер шәһәрнекеләр. (М.Насыйбуллин)

2. Дөньяга килгән һәр кеше бәхетле булсам иде дигән теләк белән беренче мөстәкыйль адымын атлый. (М.Насыйбуллин)

3. Ара ерак түгел, дүртенче мәктәп Ульянов урамында гына урнашкан. Алай дисәң бала-чага шул араны ике-өч сәгать кайта бит. (З.Мәхмүди)

4.Кичке тугызлар тирәсендә алар җәяүләп кенә кайтырга чыктылар.(З.Мәхмүди)

5. Алар да бишәү, без дә бишәү. (З.Мәхмүди)

6. Икешәр генә чиләк тия,

Дип сөенгән әни,

Бүлсәк икебезгә. (Р. Рахман)

**Рәвеш**

**1. Җөмләләрне укыгыз, рәвешләрне табыгыз, аларны үзләре ачыклап килгән сүзләр белән язып алыгыз.**

1. Күңелләре белән гамьсез яшьлеккә әйләнеп кайтканнар да, хәтфәдәй яр буйлап яланаяк йөгерәләр. (М.Насыйбуллин)

2. Светаның юри шаяртып йөргәнен Рөстәм аңлаган иде инде.(Л.Ихсанова)

3. Әниләре булган кием-салымның барысын да балаларына кат-кат киертте. (Л.Ихсанова)

4. Кайбер пассажирлар, мине әдәпсезлектә гаепләгәндәй, кырын гына карап башларын чайкадылар. (З.Мәхмүди)

5. Утырабыз тын гына,

Шым гына, тып-тын гына. (Р.Бәшәр)

6. Өй салалар осталар,

Осталар бик осталар. (Р.Бәшәр)

7. Хәйран матур бу болын!

Болында йөрим ялгыз,

Пумаласыз, буяусыз. (Р.Бәшәр)

8. Колачын киң җәеп, шат елмаеп,

Каршы ала безне Кукмара. (Ш.Мостафин)

**2. Җәяләрне ачып, җөмләләрне күчереп языгыз,** **рәвешләрнең** **язылышын** **аңлатыгыз, төркемчәләрен билгеләгез.**

1. Бер әйбергә тәгаенләп кенә карый да алмыйм, күз бөтен төсләрне бер(юлы) йота.(З.Мәхмүди)

2. Бер(туктаусыз) койган яңгыр да, аяк астындагы саз-пычрак та, күңелдәге авыр уйлар да азга гына онытылгандай булдылар. (З.Мәхмүди)

3. Хаким ашык(пошык) киенә башлады. (З.Мәхмүди)

4. Кай(вакыт) тыңлап ята торгач йокыга китәм, кай төннәрен алар үзләре арып туктап калалар, тәрәзәдән төшкән электр яктысына карап мин йоклый алмый интегәм.(Л.Ихсанова)

5. Очып йөри абзарда бер күбәләк,

Инде Таһир баштан(аяк) тигәнәк...

Торды әле тагын бер(аз) калтырап,

Тәпи генә калды аннан ялтырап. ..(Р.Бәшәр)

**З. Күп нокталар урынына тиешле рәвешләрне куеп, җөмләләрне күчереп языгыз.**

1. Кичәге хәлләр ... булмагандыр, ул минем төшемә генә кергәндер кебек тоелды.(Л.Ихсанова)

2. ... ул Рөстәмгә рус теленнән булыша башлады. (Л.Ихсанова)

3. Тавыштан өчесе дә сискәнеп куйдылар, ... агачлар арасына кереп юк булдылар. (М.Насыйбуллин)

4. Бу вакытта Яшел дип йөртелә торган утрау ярдан тагы да ераклашкан, мөлдерәмә дәрья уртасында ялгызы калган ... күренә.(З.Мәхмүди)

5. Март ахырларында солдатлар янына ... ата-аналар килә башлады.

(З.Мәхмүди)

Файдалану өчен сүзләр: бервакыт, ятимәдәй, күз ачып йомганчы, берән-сәрән, бөтенләй.

**4. Җөмләләрне укыгыз, рәвешләрнең дәрәҗәләрен билгеләгез.**

1. Шикәр төсле ап-ак булды минем йөз, Артка карыйм: капка ачык, чык та сыз... (Р.Бәшәр)

2. Монда бушка көн уздырганчы, тизрәк сугыш башланса, дөресрәк түгелме? (З.Мәхмүди)

3. Станциядә поезд бик каты кычкыртып куя. Бала сискәнеп уяна һәм бик каты еларга тотына. Инде поезд да кузгала башлый, бала да елый, әтисе белән әнисе бик ашыгыч хушлашалар. Галимулла абый хатынына, бер үзенә өч бала белән калу авырлыгын аңлаптыр инде, соңгы сүз итеп, болай ди:

-Хәятым, баланың бусы үлсә, бәлки сиңа җиңелрәк булыр иде.-

(Ш.Мостафин)

4. Бу тынлык балаларга мылтык атышкан вакыттагыдан да шомлырак тоелды.(Л.Ихсанова)

**5. Җөмләләрне укыгыз, рәвешләрне табып, аларга морфологик анализ ясагыз.**

1. Әдхәт акрын гына диңгезгә таба атлады.(З.Мәхмүди)

2. Үсеп буй җиткәч, Сән-Ши-Хон хунхуз (юлбасар) булып китә, явызлык белән тирә-яктагыларга көн күрсәтми, көпә-көндез талый, дөге, соя кырларын таптый.(Л.Ихсанова)

3. Әниләр күңеле даладай киң, яз кояшыдай җылы була шул.(Л.Ихсанова)

4. Менә мин ап-ачык итеп әниемне күргәндәй булдым. (Л.Ихсанова)

5. Йолдыз кебек гел еракта яшим,

Йолдыз кебек сирәк күренәм. (Р.Рахман)

Вакытсыз калса,

Өендә

Берьялгызы нишләр ул?! (Г.Морат)

**Алмашлык**

**1. Өзекне укыгыз, алмашлыкларны табыгыз, төркемчәләрне билгеләгез.**

Диңгез... Нинди бөек, нинди кодрәтле син! Иркен далада шашып чапкан йөгәнсез акбүз юртак кебек күбекләнә җитез дулкыннарың. Бәйсез җан син, көчле, горур, буйсынмас! Кабул ит мине, инкар итмә!

Мин диңгезгә явам. Аһ, ничек рәхәт! һәр тарафта тереклек. Барысы да тук, бәйсез, ирекле! һичкем мактанмый, һичкем уфтанмый, һәркайсының үз шөгыле. Ә адәм баласы мактанчык. Ул- табигать хуҗасы. Имеш! Хуҗа булып кара син бу диңгезгә. (З.Мәхмүди)

**2. Җөмләләрне укыгыз, алмашлыкларны табыгыз, төркемчәләрен билгеләгез.**

1. Һәр урамның үз таушы бар,

Һәр асфальтның- үзгә. (Р.Рахман)

Һичнәрсәгә кул бармый, хәтта сөйләшәсе дә килми. (Л.Ихсанова)

2. Алар барысы да йокыга киткән кешеләрне хәтерләтә иде.(З.Мәхмүди)

3. Ни хакта бәян кылалар алар? Нәрсә турында шыбырдыйлар, пышылдашалар? Бу хакта чиста зәңгәр күккә эленгән каурый болытлардан сораргамы? Ни дип җавап бирсен соң ул ястык-ястык ак болытлар өемнәре.

(Р.Сибат)

4. Беркем берни сизми. (М.Насыйбуллин)

5. Аты да кемнеке туры килгән бит әле! (Л.Ихсанова)

6. Кемдер килеп ишек шакыганда, Ибрай Сафин уянган иде инде.

(М.Насыйбуллин)

**З. Зат алмашлыкларын табып, килешләрен** **билгеләгез.**

1. Син тук булганнан безгә ни файда, безнең хәлләр яман бит, дигән шаян уй башыма килә дә үзалдына елмаеп куям.(Л.Ихсанова)

2. Алар әйтә торалар, малай тагын бер "ярамыйны" эшләп куя. Кирелектән түгел, үзе дә сизми кала ул аны. (Л.Ихсанова)

3. Ул миңа бу минутта дөньясы кечерәйгән, бәхет кояшы баеган мескен бер кеше булып күренде.(М.Насыйбуллин)

4. Килдек, Тукай, сине яңадан

Озын гомер белән котларга.(Ә.Юныс)

**4. Җөмләләрдән алмашлыкларны табып, аларга морфологик анализ ясагыз.**

1. Әллә ни ерак та түгел, кайдадыр агач башында тукран тукыл- дый.(Л. Ихсанова)

2. Ул күңелле вакыт менә быел да килеп җитте. (Л. Ихсанова)

3. Исән килеш бирелсәләр, барысын да коточкыч үлем көтә. Яугирләр тәмам хәлсезләнде, аларның инде хатыннарны, балаларны гына түгел, үзләрен дә якларлык көчләре юк. (З.Мәхмүди)

4. Сиңа боларның барысын да белү өчен ун гомер дә җитмәс.

(З.Мәхмүди)

5.Тегеләрнең ярсуы басыла төшкәндәй булды. (М.Насыйбуллин)

6. Хәрәкәттә-бәрәкәт,- ди

Минем әби тапкыр ул. (Г.Морат)

**Аваз ияртемнәре**

**1. Җөмләләрне укыгыз, аваз ияртемнәрен табып, аларның мәгънәләрен аңлатыгыз.**

1. Малай шадраланып торган сусыл тозлы кыярның бер телемен алып шытыр-шытыр чәйни башлады. (Л.Ихсанова)

2. Әнә, әле генә яныбыздан дөбер-дөбер килеп трамвай узып китте.(З.Мәхмүди)

3. Тыпыр-тыпыр, тыпыр-тыпыр... Патруль чаба бугай. (З.Мәхмүди)

4. Кайдадыр алда лап-лоп йөгергән кешенең аяк тавышы ишетелә башлады.(М.Насыйбуллин)

5. Алай ук куркыр дип уйламаган идем мин аны, йөзе ап-ак булды, дер-дер килә...(М.Насыйбуллин)

6. Шырык-шырык көлә Таһир, кинәнә,

Һәм улакның янына ук килә дә... (Р.Бәшәр)

**2. Җөмләләрне укыгыз, аваз ияртемнәрен табып, аларга морфологик анализ ясагыз.**

1. Кыз перромга йөгереп чыгуга, бушап калган вагоннар, келтер-келтер килеп, запас юлга кереп китте. (М.Насыйбуллин)

2. Урамнарда гөр-гөр килеп гөрләвекләр ага. (З.Мәхмүди)

3. Без-без килеп биештеләр, сөйләштеләр, киңәштеләр. (З.Мәхмүди)

4. Коеның чыгыры, елаган сыман, шыгыр-шыгыр килә.

(М.Насыйбуллин)

5. Кайвакыт йөрәккәең дөп-дөп килә. (Р.Сибат)

6. Акбай тотарга теләмәде бит аны, ә бытбылдык, пыр-пыр килде дә куркып очты. (Р.Бәшәр)

**Бәйлек һәм бәйлек сүзләр**

**1. Җөмләләрне укыгыз, бәйлекләрнең ни өчен** **кулланылганын** **ачыклагыз,** **төркемчәләрен билгеләгез.**

1.Бөркет баласы очкан саен биеккәрәк, кыя тауларга омтылган кебек, кеше дә үзенең хезмәте белән биектән-биек үрләргә омтыла.

(М.Насыйбуллин)

2. Наил белән без бәләкәйдән үк бергә. (Л.Ихсанова)

3. Аны тыңлаганнан соң учак яныннан торып китәргә куркып утырасың. (Л.Ихсанова)

4. ...Язга кадәр мин Гөлгенәгә бер дәфтәр шигырьләр, ә ул миңа рәсем дәфтәрен бүләк итте.( В.Хәсәнов)

5. ...Бүген дә ул табын янында күк,

Күз алдымда тора шул мәлдә. (Ф.Галимуллин)

**2. Җөмләләрдән бәйлекләрне табып, аларга морфологик анализ ясагыз.**

1. Саф күк йөзе кебек зәңгәр күзләре миңа төбәлгән. (В.Хәсәнов)

2. Малайның чалбары тезенә кадәр юешләнгән. (Р.Бәшәр)

3. Черки тешләгәнгә дә чәрелдәп, йомыш белән чыгасы килгән саен куркып, тәмле йокыңнан уята башласа нишләрсең. (Л.Ихсанова)

4. Бәлки, Илаһи Атабызның җиде көнлек хезмәтенә бәя бирү өчен кирәктер бу? (З.Мәхмүди)

5. Агач астындагы яшел чирәмлектә

Киселеп кенә төшкән төсле кемнәр ята? (Р.Рахман)

**Теркәгеч**

**1. Җөмләләрне укыгыз, теркәгечләрнең ни өчен кулланылганын ачыклагыз.**

1. Берара вакыт тып-тын калган карурман эчен янә туп-туп итеп атлап килгән атлар кешнәве тутырды. Ләкин берәү дә җыр сузмады, берәү дә бытырдамады. Алда шушы сукмак кебек очсыз-кырыйсыз күпме шомлы һәм йокысыз төннәр булачак әле! (З.Мәхмүди)

2. Машинаның берәр җирен борып кына карый, тактаның башын гына кисеп ала, ә зурлардан нихәтле шелтә ишетергә туры килә. (Л.Ихсанова)

3. Чәй табынына гөрләп эндәште дә

Тыйнак кына кайчак көлеште.

Гомеремдә чәйне байтак эчтем,

Тик мондагы чәйнең үз тәме! (Ф.Галимуллин)

**2. Җөмләләрдән теркәгечләрне табыгыз, төркемчәләрен билгеләгез.**

1. Көчек, малайның сүзләрен аңлаган кебек, койрыгын болгый һәм, хуҗасының алдына чыгып, тизрәк теркелдәргә тотына. (Р.Бәшәр)

2. Гадәтен белеп алгач, укытучылар аның үзен шелтәләп урынына утырталар. Я бөтенләй күрмәгәнгә салыналар. (Л.Ихсанова)

3. Күрше йортта бик күңелле-

Хуҗа кунагын сыйлый.

Тик, нигәдер, эте генә

Чылбырын чәйнәп елый. (Р.Шәрипов)

4. Бездән соң да, бәлки, яшәр алар

Без юксынып көткән чорларда. (Г.Морат)

**З.Теркәгечләрне табып, аларга морфологик анализ ясагыз.**

1. Я Наил, я Сәвия белән уйнап калырга тырыша, үзе ике йөрештән мат ала. (Л.Ихсанова)

2. Тавыш-тын юк, бары тик сәгать теркелдәгәне дә, кемнеңдер җиңелчә гырылдаганы ишетелә. (М.Насыйбуллин)

3. Поши тыныч кына йоклап яткан балаларына карап алды, әмма урыныннан кузгалмады, тик бераз калкына гына төште. (М.Насыйбуллин)

4. Акт текстын матур итеп укырга тиешбез. Ләкин укыйсы килми.

(З.Мәхмүди)

5. Йөзенә текәп карыйм да,

Күземә буыла яшь. (Р.Рахман)

**Кисәкчә**

**1. Җөмләләрне укыгыз, кисәкчәләрне табып, аларның нинди мәгънә аңлатуларын әйтегез, төркемчәләрен билгеләгез.**

1. Икенче җәйне дә чал чәчле укытучы мәктәп балаларын гадәттәгечә сәфәргә алып китте. (М.Насыйбуллин)

2. Урман иңде без лагерьда ял иткән вакыттагы күк түгел - усаклар, каеннар сап-сары булган. (Л.Ихсанова)

3. Үзегез беләсез инде, суык дип укулар бүленсә дә, урамдагы уенны туктатып булмый бит. (Л.Ихсанова)

4. Йорт урынын сайлый белгән Камил Фаяз улы Шакиров: капкадан ун адымда гына инеш ага, каршы якта-таулар. (Р.Сибат)

1. **Кисәкчәләрне табып, аларга морфологик анализ ясагыз.**

1. Иптәшләре җиңелгәндә ярдәм итмәгән кеше хыянәтче була бит ул.

(Л.Ихсанова)

2. Шакировлар инешнең бу ягына, таулар итәгенә йорт салгач, иң беренче эш итеп Сәрдексу ярларына яшь тал ботаклары- беләк юанлыгында!- кадап чыкканнар. (Р.Сибат)

3. Галя, фото яшерелгән китапны чемоданга салды да, каядыр чыгып китте. (М.Насыйбуллин)

4. Сокланырга хәтта хәтәр аңа,

Сокланырга хәтта куркыныч. (Г.Морат)

5. Нинди тылсым көче бардыр синдә?!-

Китүгә үк сагынам өзелеп. (Ш.Мостафин)

**Хәбәрлек сүзләр**

1. **Җөмләләрне укыгыз, хәбәрлек сүзләрне табыгыз.**
2. Пошины шушында яшерделәрме икән? Юк. (М.Насыйбуллин)
3. Хәрби чынбарлык мондый булырга тиеш түгел. ( З.Мәхмүди)

3. Кәримәнең үзе өчен бик җайлы гадәте бар: берәр нәрсәгә әнисеннән рөхсәт алырга кирәк булса, иң ашыккан, вакытсыз чагын сайлый.

(Л.Ихсанова)

4. Чын Ир Кеше үз гомерендә бер булса да йорт салырга, агач утыртырга һәм үз артыннан балалар калдырырга тиеш. (Р.Сибат)

**Ымлыклар**

**1. Җөмләләрне укыгыз, ымлыкларны табыгыз, аларның нинди мәгънә белдерүләрен билгеләгез.**

1. Аһ, алданрак әйтсә иде ул бу сүзләрне. (З.Мәхмүди)

2. Ах, матур, ах, рәхәт, дип шуларга карап корыга сокланып йөрүчеләрне генә җенем сөйми. (Л.Ихсанова)

3. - И-и сеңелкәем, әле генә кайда идең соң син? (Л.Ихсанова)

4.-Их, иблис! Тәрәзәдән чыкканыңны үзем күрдем бит.

(М.Насыйбуллин)